ക്രമവിരുദ്ധമായി ഭൂമി പരിവര്ത്തനപ്പെടുത്തിയതു പൂര്വസ്ഥിതിയിലാക്കാന് ജില്ലാ കളക്ടറുടെ അന്ത്യശാസനം ഷൊര്ണൂര് : ഷൊര്ണൂരില് ക്രമവിരുദ്ധമായി ഭൂമി പരിവര്ത്തനപ്പെടുത്തിയവര് ഇത് ഉടന് പൂര്വസ്ഥിതിയിലാക്കണമെന്ന് ജില്ലാ കളക്ടറുടെ അന്ത്യശാസനം. ഷൊര്ണൂര് നഗരസഭാ സെക്രട്ടറി, കൃഷി ഓഫീസര്, ഫീല്ഡ് ഓഫീസര് എന്നിവര്ക്കെതിരെ ശിക്ഷാ നടപടികളുണ്ടാവുമെന്നുറപ്പായി. പരിവര്ത്തനപ്പെടുത്തിയ ഭൂമി പൂര്വസ്ഥിതിയിലാക്കാന് കളക്ടര് രണ്ടു മാസമാണ് അവധി നല്കിയിട്ടുള്ളത്. അതേ സമയം രണ്ട് വില്ലേജുകളിലായി നൂറേക്കറോളം ഭൂമി ഡേറ്റാ ബാങ്കില് നിന്ന് ഒഴിവാക്കിയ ഷൊര്ണൂര് നഗരസഭാ സെക്രട്ടറിയുടെ വിവാദ ഗസറ്റ് വിജ്ഞാപനം ജില്ലാ കളക്ടര് മൃണ്മയി ജോഷി കഴിഞ്ഞ ദിവസം റദ്ദാക്കുകയും ചെയ്തിരുന്നു. രേഖകളില് കൃത്രിമം, തിരുത്തലുകള്, നടപടിക്രമങ്ങളിലെ വീഴ്ച തുടങ്ങി, കൃഷി ഫീല്ഡ് ഓഫിസര്ക്കും നഗരസഭാ സെക്രട്ടറിക്കുമെതിരെ ഗുരുതരമായ പരാമര്ശങ്ങളുണ്ട്. ഇക്കഴിഞ്ഞ വര്ഷം ഏപ്രില് 21നാണ്, 248 അപേക്ഷകള് പരിഗണിച്ച് ഇത്രയും ഭൂമി ഡാറ്റാ ബാങ്കില് നിന്ന് ഒഴിവാക്കിയത്. ഇതില് പലതും കൃഷിയോഗ്യമായ ഭൂമി തന്നെയാണെന്ന് ആക്ഷേപമുയര്ന്നിരുന്നു. കേരള സ്റ്റേറ്റ് റിമോട്ട് സെന്സിംഗ് ആന്ഡ് എന്വയേണ്മെന്റ് സെന്റര് തയാറാക്കിയ ഉപഗ്രഹ ചിത്രവും പ്രാദേശിക നിരീക്ഷണ സമിതികളുടെ തീരുമാനങ്ങളും അടിസ്ഥാനമാക്കിയാണു വിജ്ഞാപനമെന്നായിരുന്നു വിശദീകരണം. പിന്നീട് സിപിഎം, സിപിഐ പ്രതിനിധികള് അംഗങ്ങളായ നിരീക്ഷണ സമിതി തന്നെ ഇങ്ങനെ തീരുമാനിച്ചിട്ടില്ലെന്നു വ്യക്തമാക്കിയതോടെ സംഭവം വിവാദമായി. സബ് കളക്ടര്, കൃഷിവകുപ്പിലെ ഉന്നത ഉദ്യോഗസ്ഥര് എന്നിവര് അന്വേഷണം നടത്തി. വര്ഷങ്ങള്ക്കു മുന്പു ഷൊര്ണൂരിലെ കൃഷി അസിസ്റ്റന്റ് കൈക്കൂലി കേസില് അറസ്റ്റിലായപ്പോള്, ഡാറ്റാ ബാങ്കില് നിന്ന് ഒഴിവാക്കുന്നതിനായി സമര്പ്പിക്കപ്പെട്ട മുഴുവന് അപേക്ഷകളും വിജിലന്സ് പിടിച്ചെടുത്തതോടെയാണ് ഇത്തരം അപേക്ഷകള് പരിഗണിക്കുന്നതു ദീര്ഘകാലം മുടങ്ങിയത്. അഞ്ച് സെന്റില് വീടു വയ്ക്കാനുള്ള അപേക്ഷകളും പരിഗണിക്കപ്പെട്ടില്ലെന്ന് ആക്ഷേപം ഉയര്ന്നതോടെയാണു വലിയ തോതില് ഭൂമി ഡാറ്റാ ബാങ്കില് നിന്ന് ഒഴിവാക്കാന് ഗസറ്റ് വിജ്ഞാപനം പുറപ്പെടുവിച്ചത്. അതേസമയം സര്ക്കാരിന്റെ വിവിധ പദ്ധതികളില് ഉള്പ്പെട്ടു വീടുകള് നിര്മിച്ചവരെ നഗരസഭ സംരക്ഷിക്കുമെന്നു ഷൊര്ണൂര് നഗരസഭാധ്യക്ഷന് എം.കെ. ജയപ്രകാശ് അറിയിച്ചു. അഞ്ചു സെന്റിനു താഴെ ഭൂമി പരിവര്ത്തനപ്പെടുത്തി ഫോം അഞ്ചു പ്രകാരം അപേക്ഷ നല്കിയവരുടെ വീടുകള് പൊളിക്കുന്ന സാഹചര്യം ഒഴിവാക്കുമെന്നും അദ്ദേഹം പറഞ്ഞു. പ്രാദേശിക നിരീക്ഷണ സമിതികള് ചേര്ന്നുവേണം ഡാറ്റാ ബാങ്കില് നിന്ന് ഒഴിവാക്കുന്നതിനുള്ള ശുപാര്ശ തയാറാക്കാനെന്ന നിയമം പോലും അട്ടിമറിക്കപ്പെട്ടതായി പാടശേഖര സമിതി ഭാരവാഹികള് നല്കിയ പരാതിയും ജില്ലാ കളക്ടര് അംഗീകരിച്ചിരുന്നു. ഷൊര്ണൂര്ചെറുതുരുത്തി തടയണയ്ക്കു സമീപം മൂന്ന് പൂവല് കൃഷി ചെയ്യാവുന്ന കൃഷിയിടങ്ങള് പോലും ഡാറ്റാ ബാങ്കില് നിന്ന് ഒഴിവാക്കപ്പെട്ടതായി പാടശേഖര സമിതി ഭാരവാഹികള് ആരോപിച്ചിരുന്നു. ഇതു സംബന്ധിച്ച് മന്ത്രിമാരായ എം.വി. ഗോവിന്ദന്, പി. പ്രസാദ് എന്നിവര്ക്ക് ലഭിച്ച പരാതിയെത്തുടര്ന്ന് കൃഷിറവന്യു വകുപ്പുകള് അന്വേഷണം നടത്തിയിരുന്നു. പിന്നീട് ജില്ലാ കളക്ടറെ അന്വേഷണത്തിനു ചുമതലപ്പെടുത്തുകയായിരുന്നു. കാരക്കാട് പാടശേഖര സമിതി സെക്രട്ടറി സി.ബിജു നല്കിയ പരാതിയാണ് ഡാറ്റാ ബാങ്ക് വിവാദത്തില് അന്വേഷണത്തിനു കാരണമായത്. കൃഷി മന്ത്രിക്കു നല്കിയ പരാതി പിന്നീട് റവന്യു വകുപ്പ് കൂടി പരിഗണിച്ചു. നഗരസഭാ മേഖലയില് നെല്കൃഷി ചെയ്യാവുന്ന ആകെ കൃഷി ഭൂമി 1200 ഏക്കറോളമാണ്. ഇതില് നിലവില് നെല്ക്കൃഷി ചെയ്യുന്നത് 650 ഏക്കറിലാണ്. ഡേറ്റാ ബാങ്കില് നിന്ന് ഒഴിവാക്കിക്കൊടുക്കാന് നഗരസഭ സെക്രട്ടറി വിജ്ഞാപനമിറക്കിയത് ആകെ കൃഷി ഭൂമിയുടെ 30 ശതമാനത്തോളം വരുന്ന കൃഷിയോഗ്യമായ ഭൂമിയാണ് ഇതോടെ നഷ്ടപ്പെടുക. കൃഷി, റവന്യു, നഗരസഭ ഉദ്യോഗസ്ഥരാണ് ഭൂമി പരിവര്ത്തനത്തിനുള്ള അപേക്ഷ പരിഗണിക്കുന്നത്. പ്രദേശത്ത് മൂന്നു കര്ഷക പ്രതിനിധികള് ഉള്പ്പെടുന്ന നിരീക്ഷണ സമിതി പരിഗണിച്ച് കൃഷി യോഗ്യമല്ലെന്ന് ബോധ്യപ്പെട്ടാല് മാത്രമേ ഡാറ്റാ ബാങ്കില് നിന്ന് ഒഴിവാക്കാനാകു. ബിജുവും കര്ഷകരും ഉന്നയിച്ച പ്രധാന വാദങ്ങള് ഇവയായിരുന്നു. ഷൊര്ണൂര് നഗരസഭ സെക്രട്ടറി ഉള്പ്പെടെയുള്ളവരാണ് സംഭവത്തില് കുറ്റക്കാരെന്ന് ജില്ലാ കളക്ടര്ക്ക് തെളിവുകള് ലഭിച്ചിട്ടുണ്ട്.